นายนิพนธ์ บุญญามณี ยืนยันตัดสินใจขอลาออกจากตำแหน่งรัฐมนตรีช่วยว่าการกระทรวงมหาดไทยด้วยตนเอง เพื่อต่อสู้คดีละเว้นไม่เบิกจ่ายเงินค่ารถซ่อมบำรุงทางอเนกประสงค์ ของ อบจ.สงขลา
นายนิพนธ์ บุญญามณี รัฐมนตรีช่วยว่าการกระทรวงมหาดไทย เดินทางมาที่ศาลอาญาทุจริตและประพฤติมิชอบกลาง เขตตลิ่งชัน กรุงเทพมหานคร ตามที่ คณะกรรมการป้องกันและปราบปรามการทุจริตแห่งชาติ หรือ ป.ป.ช. นัดส่งฟ้องในคดีละเว้นไม่เบิกจ่ายเงินค่ารถซ่อมบำรุงทางอเนกประสงค์ องค์การบริหารส่วนจังหวัดสงขลาให้แก่บริษัท พลวิศว์ เทคพลัส จำกัด เป็นจำนวนเงินกว่า 50 ล้านบาท พร้อมเปิดเผยว่า ได้ขอลาออกจากตำแหน่งรัฐมนตรีช่วยว่าการกระทรวงมหาดไทยแล้ว โดยมีผลตั้งแต่วันนี้ เป็นต้นไป เพื่อต่อสู้คดีที่เข้าสู่กระบวนการยุติธรรมอย่างเต็มที่ โดยได้แจ้งต่อนายกรัฐมนตรี และหัวหน้าพรรคประชาธิปัตย์ไปแล้ว พร้อมยืนยันว่า เป็นการตัดสินใจด้วยตัวเอง และได้ปฏิบัติหน้าที่ในฐานะนายกองค์การบริการส่วนจังหวัดสงขลาอย่างเต็มที่แล้วนายนิพนธ์ กล่าวด้วยว่า ในส่วนของผลกระทบต่อพรรคในการปรับคณะรัฐมนตรีนั้นต้องเป็นเรื่องที่พรรคไปเจรจากัน และยังตอบไม่ได้ว่าจะลงเลือกตั้งในครั้งหน้าหรือไม่ ขึ้นอยู่กับการขอเพิกถอนคำสั่งให้ ปลดจากตำแหน่งนายก อบจ.สงขลา ของ ป.ป.ช. และกระทรวงมหาดไทย ที่ได้ยื่นร้องไปแล้ว ขณะนี้ อยู่ในขั้นตอนของศาลปกครองกลาง